इंग्लैंड ने टूर्नामेंट में छठी बार हराया; सेमीफाइनल के लिए अगला मैच जीतना जरूरी
Womens T20 World Cup (India Vs England) Match Latest Updates - विमेंस टी-20 वर्ल्ड कप के ग्रुप-2 में इंग्लैंड ने भारत को 11 रन से हरा दिया। यह टूर्नामेंट इतिहास में इंग्लैंड की भारत पर छठी जीत है
विमेंस टी-20 वर्ल्ड कप के ग्रुप-2 में इंग्लैंड ने भारत को 11 रन से हरा दिया। यह टूर्नामेंट इतिहास में इंग्लैंड की भारत पर छठी जीत है। भारतीय टीम टी-20 वर्ल्ड कप में इंग्लैंड पर एक भी जीत दर्ज नहीं कर सकी है। भारत को सेमीफाइनल की रेस में बने रहने के लिए अगले मैच में आयरलैंड को हराना होगा।
टॉस हारकर पहले बैटिंग करने उतरी इंग्लैंड ने 20 ओवर में 7 विकेट के नुकसान पर 151 रन बनाए थे। 152 रन के टारगेट का पीछा करने उतरी टीम इंडिया 20 ओवर में 5 विकेट पर 140 रन ही बना सकी। भारत के लिए स्मृति मंधाना ने सबसे ज्यादा 52 रन और रिचा घोष ने 47 रन बनाए।
काम न आई मंधाना-रिचा की पारियां
152 रन के टारगेट का पीछा करने उतरी भारत की शुरुआत खराब रही। शेफाली वर्मा चौथे ओवर में ही पवेलियन लौट गईं। उनके बाद मंधाना ने जेमिमा रोड्रिग्ज के साथ पारी संभाली। 10वें ओवर में जेमिमा और 11वें ओवर में हरमनप्रीत कौर भी आउट हो गईं। मंधाना ने रिचा घोष के साथ पारी आगे बढ़ाई।
मंधाना 52 रन बनाकर आउट हो गईं। दीप्ति शर्मा भी कुछ खास नहीं कर सकी और 7 रन बनाकर रन आउट हुईं। आखिरी 6 बॉल पर टीम को 31 रन की जरूरत थी। रिचा ने 19 रन बना लिए, लेकिन टीम की जीत के लिए यह काफी नहीं थे। वह 47 रन बनाकर नाबाद रहीं।
नैटली सीवर रहीं प्लेयर ऑफ द मैच
पहली पारी में इंग्लैंड के लिए नैटली सीवर ब्रंट ने सबसे ज्यादा 50 रन बनाए। उन्होंने दूसरी पारी में एक कैच और एक रन आउट भी किया। इस प्रदर्शन के लिए उन्हें प्लेयर ऑफ द मैच चुना गया। एमी जोन्स ने 40 और कप्तान हीथर नाइट ने 28 रन की पारी खेल टीम को 150 के पार पहुंचाया। भारत के लिए रेणुका सिंह ने सबसे ज्यादा 5 विकेट लिए थे।
आयरलैंड के खिलाफ जीतना ही होगा
भारत को हराकर इंग्लैंड ने ग्रुप-2 के पॉइंट्स टेबल में अपनी स्थिति मजबूत कर ली है। टीम 3 मैच में 3 जीत के साथ 6 पॉइंट्स लेकर पहले स्थान पर है। 2 जीत और एक हार के बाद 4 पॉइंट के साथ भारत दूसरे स्थान पर है।
टीम इंडिया का आखिरी लीग मुकाबला आयरलैंड से 20 फरवरी को होगा। अगर टीम इंडिया इसे जीतती है तो उसके सेमीफाइनल में पहुंचने की उम्मीदें रहेंगी। इंग्लैंड पाकिस्तान के खिलाफ 21 फरवरी को ग्रुप स्टेज में अपना आखिरी मुकाबला खेलेगा।
यहां देखें मैच ब्रीफ...
ऐसे गिरे भारत के विकेट...
रेणुका ने हर ओवर में दिए झटके
इंडिया विमेंस टीम को तेज गेंदबाज रेणुका सिंह ठाकुर ने पहली पारी में शानदार शुरुआत दिलाई। पहले ही ओवर में डेनी व्याट को कैच आउट कराने के बाद उन्होंने पारी के तीसरे ओवर में खतरनाक एलीस कैप्सी को भी पवेलियन भेज दिया। पांचवें ओवर में उन्होंने ओपनर सोफिया डंकली को बोल्ड कर दिया।
पावरप्ले के बाद रेणुका ने 20वें ओवर में 2 विकेट लिए। ओवर की चौथी बॉल पर एमी जोन्स को LBW करने के बाद पांचवीं बॉल पर उन्होंने केथरीन ब्रंट को लॉन्ग ऑन पर कैच आउट कराया।
जोन्स-नैटली ने संभाली इंग्लिश पारी 
इंग्लैंड के लिए नैटली सीवर-ब्रंट ने सबसे ज्यादा 50 रन बनाए। उन्होंने पहले कप्तान हीथर नाइट (28) के साथ 51 रन की पार्टनरशिप की। फिर एमी जोन्स (40) के साथ 40 रन जोड़े। इनके अलावा सोफिया डंकली 10 और एलीस कैप्सी 3 रन बनाकर आउट हुईं। डेनी व्याट और केथरीन सीवर अपना खाता भी नहीं खोल सकीं। वहीं, सोफी एक्लेस्टन (11) और सारा ग्लेन (0) नाबाद रहीं।
ऐसे गिरे इंग्लैंड के विकेट...
टीम इंडिया में एक बदलाव
दोनों ही टीमों के लिए आज का मैच जीतना जरूरी है। जीतने वाली टीम के सेमीफाइनल में पहुंचने की उम्मीदें बढ़ जाएंगी। भारत की कप्तान हरमनप्रीत कौर ने टीम में एक बदलाव किया। लेग स्पिनर देविका वैद्य की जगह तेज गेंदबाज शिखा पांडे को टीम में शामिल किया गया। वहीं, इंग्लैंड की कप्तान हीथर नाइट ने पिछले मैच की अपनी टीम में कोई बदलाव नहीं किया है।
दोनों टीमों की प्लेइंग-11
भारत : हरमनप्रीत कौर (कप्तान), शेफाली वर्मा, स्मृति मंधाना, जेमिमा रोड्रिग्ज, रिचा घोष (विकेटकीपर), पूजा वस्त्राकर, दीप्ति शर्मा, शिखा पांडे, राधा यादव, राजेश्वरी गायकवाड़ और रेणुका सिंह।
इंग्लैंड : हीथर नाइट (कप्तान), सोफिया डंकली, डेनी व्याट, एलीस कैप्सी, नैटली सीवर-ब्रंट, एमी जोन्स, केथरीन सीवर-ब्रंट, सोफी एक्लेस्टन, चार्ली डीन, सारा ग्लेन और लौरेन बेल।
स्पोर्ट्स की अन्य खबरें भी पढ़ें...
अंपायर के 3 विवादित फैसले, इनमें विराट का विकेट भी
भारत और ऑस्ट्रेलिया के बीच दूसरा टेस्ट दिल्ली में खेला जा रहा है। शनिवार को मैच के दूसरे दिन टीम इंडिया 262 रन पर ऑलआउट हो गई। ऑस्ट्रेलिया को एक रन की बढ़त मिली और दूसरे दिन का खेल खत्म होने तक उन्होंने अपनी दूसरी पारी शुरू कर दी। टीम ने एक विकेट के नुकसान पर 61 रन बना लिए हैं। पूरी खबर पढ़ने के लिए यहां क्लिक करें...